โผล่บิ๊กล็อตปริศนา “JASIF” 540 ล้านหน่วย 5.67 พันลบ.
โผล่บิ๊กล็อตปริศนา "JASIF" 540 ล้านหน่วย 5.67 พันลบ. จำนวน 8 รายการ ราคาเฉลี่ย 10.50 บ./หน่วย
16 พ.ค. 2561

ผู้สื่อข่าวรายงานว่า ในวันนี้ (16 พ.ค.) มีรายการสรุปซื้อขายกระดานรายใหญ่ (Big lot) ของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF จำนวน 8 รายการ ปริมาณ 540 ล้านหน่วย มูลค่ารวม 5.67 พันล้านบาท ราคาเฉลี่ย 10.5 บาทต่อหน่วย
โดยราคาหุ้น JASIF ปิดตลาดวันนี้อยู่ที่ 10.60 บาท ลบ 0.70 บาท หรือ 6.19% สูงสุดที่ 10.80 บาท ต่ำสุดที่ 10.50 บาท มูลค่าซื้อขายที่ 7.61 พันล้านบาท
อนึ่ง เช้าวันนี้มีรายงานว่า ที่ประชุมคณะกรรมการบริษัท จัสมิน อินเตอร์เนชั่นแนล จำกัด (มหาชน) หรือ JAS มีมติให้จำหน่ายหน่วยลงทุน (หน่วยลงทุน) ของกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) ให้แก่นักลงทุน โดยบริษัทได้เข้าทำสัญญาซื้อขายหน่วยลงทุนกับนักลงทุนเมื่อวันที่ 15 พฤษภาคม 2561 อนึ่ง การขายหน่วยลงทุนในครั้งนี้เป็นการดำเนินกิจกรรมทางการเงิน เพื่อนำเงินที่ได้รับไปใช้เป็นเงินทุนหมุนเวียนที่จำเป็นของบริษัทเพื่อชำระคืนเงินกู้ เพื่อชำระภาระหนี้สินของบริษัทฯและอื่นๆ
ทั้งนี้ ภายหลังจากการจำหน่ายไปซึ่งหน่วยลงทุน บริษัทจะยังคงถือหน่วยลงทุนอยู่จำนวน 1,293,150,000 หน่วย คิดเป็นร้อยละ 23.51 ของจำนวนหน่วยลงทุนทั้งหมดที่ออกและจำหน่ายแล้วของกองทุนฯ และเพื่อให้กองทุนฯ ประสบความสำเร็จในระยะยาว บริษัทยืนยันว่าบริษัทจะไม่จำหน่ายจ่ายโอนหน่วยลงทุนจำนวนร้อยละ 19 ของจำนวนหน่วยลงทุนทั้งหมดของกองทุนฯ ซึ่งบริษัทถือครองอยู่ ภายในช่วงระยะเวลาตามข้อตกลงที่บริษัทได้ให้ไว้ ณ คราวการเสนอขายหน่วยลงทุนของกองทุนฯ ต่อประชาชนทั่วไปเป็นครั้งแรก
ดังนั้น “ข่าวหุ้นธุรกิจออนไลน์” จึงตั้งข้อสังเกตว่า รายการบิ๊กล็อตดังกล่าวอาจเป็นการขายหน่วยลงทุน JASIF ของ JAS ตามมติที่ประชุมคณะกรรมการบริษัทวานนี้ (15 พ.ค.)